ഓണ്ലൈന് പണതട്ടിപ്പുമായി ബന്ധപ്പെട്ട പരാതികള് നല്കാന് ഇനി പോലീസ് സ്റ്റേഷന് കയറി ഇറങ്ങണ്ട പുതിയ ടോള് ഫ്രീ നമ്ബര് നിലവില് തിരുവന്തപുരം: ഓണ്ലൈന് പണതട്ടിപ്പുമായി ബന്ധപ്പെട്ട പരാതികള് നല്കാന് പോലീസിന്റെ കോള് സെന്റര് നിലവില് വന്നു. തട്ടിപ്പുകള്ക്ക് ഇരയാകുന്നവര്ക്ക് 155260 എന്ന ടോള് ഫ്രീ നമ്ബറില് വിളിച്ച് പരാതിപ്പെടാം. സംസ്ഥാന പോലീസ് മേധാവി അനില്കാന്ത് കോള്സെന്റര് ഉദ്ഘാടനം ചെയ്തു. സൈബര് തട്ടിപ്പുകള് വര്ദ്ധിച്ച് വരുന്ന സാഹചര്യത്തിലാണ് കോള് സെന്റര് ആരംഭിച്ചത്. ഇത്തരം തട്ടിപ്പുകള്ക്ക് ഇരയാകുന്നവര്ക്ക് കാലതാമസമില്ലാതെ പരാതികള്ക്ക് പരിഹാരം ലഭിക്കാന് ഇതിലൂടെ കഴിയുമെന്നാണ് പോലീസ് പ്രതീക്ഷിക്കുന്നത്. കേന്ദ്ര സര്ക്കാരിന്റെ സിറ്റിസണ് ഫിനാന്ഷ്യല് സൈബര് ഫ്രോഡ് റിപ്പോര്ട്ടിങ്ങ് ആന്ഡ് മാനേജ്മെന്റ് സിസ്റ്റത്തിന് കീഴിലാണ് 24 മണിക്കൂറും വിളിക്കാവുന്ന കേന്ദ്രീകൃത കോള്സെന്റര് സംവിധാനം പ്രവര്ത്തിക്കുക. തട്ടിപ്പുകള് ശ്രദ്ധയില് പെട്ടാലുടനെ പരാതി നല്കാന് പോലീസ് നിര്ദേശിച്ചിട്ടുണ്ട്. കോള്സെന്റര് വഴി ലഭിക്കുന്ന പരാതികള് നാഷണല് സൈബര്ക്രൈംറിപ്പോര്ട്ടിങ് പോര്ട്ടല് വഴി ബാങ്ക് അധികാരികളെ അടിയന്തിരമായി അറിയിച്ച് പണം കൈമാറ്റം ചെയ്യുന്നത് തടയും. തുടര്ന്ന് പരാതികള് സൈബര് പോലീസ് സ്റ്റേഷനിലേയ്ക്ക് കൈമാറി കേസ് രജിസ്റ്റര് ചെയ്ത് നിയമനടപടികള് സ്വീകരിക്കുന്ന എന്ന് രീതിയിലാണ് സംവിധാനം ഏര്പ്പെടുത്തിയിരിക്കുന്നത്.